LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS

DĖL ŠVIETIMO IR MOKSLO MINISTRO 2006 M. BALANDŽIO 12 D. ĮSAKYMO NR. ISAK-678 „DĖL KOMISIJOS SUDARYMO IR REGLAMENTO PATVIRTINIMO“ PAKEITIMO

2019 m. vasario 27 d. Nr. V-173

Vilnius

P a k e i č i u Lietuvos Respublikos švietimo ir mokslo ministro 2006 m. balandžio 12 d. įsakymą Nr. ISAK-678 „Dėl komisijos sudarymo ir reglamento patvirtinimo“ ir išdėstau jį nauja redakcija:

„LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS

DĖL KOMISIJOS SUDARYMO IR REGLAMENTO PATVIRTINIMO

Vadovaudamasis Brandos egzaminų organizavimo ir vykdymo tvarkos aprašo, patvirtinto Lietuvos Respublikos švietimo ir mokslo ministro 2006 m. gruodžio 18 d. įsakymu Nr. ISAK-2391 „Dėl Brandos egzaminų organizavimo ir vykdymo tvarkos aprašo ir Lietuvių kalbos ir literatūros įskaitos organizavimo ir vykdymo tvarkos aprašo patvirtinimo“, 148 punktu:

1. S u d a r a u Prašymų dėl Brandos egzaminų organizavimo ir vykdymo tvarkos apraše nenumatytų ir nereglamentuotų atvejų nagrinėjimo komisiją:

1.1. Monika Bilotienė – švietimo, mokslo ir sporto viceministrė (Komisijos pirmininkė);

1.2. Teresė Blaževičienė – Nacionalinio egzaminų centro direktoriaus pavaduotoja (Komisijos sekretorė);

1.3. Loreta Graželienė, Švietimo, mokslo ir sporto ministerijos Bendrojo ugdymo departamento Pagrindinio ir vidurinio ugdymo skyriaus vyriausioji specialistė;

1.4. Rūta Palevičienė, Švietimo, mokslo ir sporto ministerijos Teisės skyriaus vedėja;

1.5. Alvydas Puodžiukas, Švietimo, mokslo ir sporto ministerijos Švietimo kokybės ir regioninės politikos departamento Mokyklų veiklos skyriaus vedėjas;

1.6. Saulė Vingelienė, Nacionalinio egzaminų centro direktorė;

1.7. Loreta Žadeikaitė, Švietimo, mokslo ir sporto ministerijos Bendrojo ugdymo departamento Pagrindinio ir vidurinio ugdymo skyriaus vedėja.

2. T v i r t i n u Prašymų dėl Brandos egzaminų organizavimo ir vykdymo tvarkos apraše nenumatytų ir nereglamentuotų atvejų nagrinėjimo komisijos reglamentą (pridedama).“

Švietimo, mokslo ir sporto ministras	Algirdas Monkevičius

PATVIRTINTA

Lietuvos Respublikos švietimo ir mokslo ministro

2006 m. balandžio 12 d. įsakymu Nr. ISAK-678

(Lietuvos Respublikos švietimo, mokslo ir sporto ministro

2019 m. vasario 27 d. įsakymo Nr. V-173 redakcija)

PRAŠYMŲ DĖL BRANDOS EGZAMINŲ ORGANIZAVIMO IR VYKDYMO TVARKOS APRAŠE NENUMATYTŲ IR NEREGLAMENTUOTŲ ATVEJŲ NAGRINĖJIMO KOMISIJOS DARBO REGLAMENTAS

I SKYRIUS

BENDROSIOS NUOSTATOS

1. Prašymų dėl Brandos egzaminų organizavimo ir vykdymo tvarkos apraše nenumatytų ir nereglamentuotų atvejų nagrinėjimo komisijos darbo reglamentas (toliau – Reglamentas) nustato prašymų pateikimo, apskaitos, nagrinėjimo ir Prašymų dėl Brandos egzaminų organizavimo ir vykdymo tvarkos apraše nenumatytų ir nereglamentuotų atvejų nagrinėjimo komisijos (toliau – Komisija) darbo tvarką.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Švietimo, mokslo ir sporto ministerijos teisės aktais, kitais teisės aktais ir šiuo Reglamentu.

3. Komisiją sudaro septyni nariai, du nariai skiriami iš Nacionalinio egzaminų centro, penki – iš Švietimo, mokslo ir sporto ministerijos atstovų.

4. Personalinę komisijos sudėtį tvirtina, jos pirmininką ir sekretorių skiria švietimo, mokslo ir sporto ministras.

5. Komisijos darbas grindžiamas teisėtumo principu, kolegialiu klausimų svarstymu, asmenine narių atsakomybe.

6. Reglamente vartojamos sąvokos, terminų skaičiavimas atitinka Brandos egzaminų organizavimo ir vykdymo tvarkos apraše, patvirtintame Lietuvos Respublikos švietimo ir mokslo ministro 2006 m. gruodžio 18 d. įsakymu Nr. ISAK-2391 „Dėl Brandos egzaminų organizavimo ir vykdymo tvarkos aprašo ir Lietuvių kalbos ir literatūros įskaitos organizavimo ir vykdymo tvarkos aprašo patvirtinimo“ (toliau – Brandos egzaminų organizavimo ir vykdymo tvarkos aprašas), vartojamas sąvokas ir terminus.

II SKYRIUS

KOMISIJOS FUNKCIJOS

7. Komisija:

7.1. išnagrinėja kandidato prašymą dėl jam aktualaus ar Brandos egzaminų organizavimo ir vykdymo tvarkos apraše nenumatyto ar nereglamentuoto atvejo;

7.2. sprendžia kitus klausimus, susijusius su brandos egzaminų organizavimu ir vykdymu, ir teikia siūlymus švietimo, mokslo ir sporto ministrui ir (ar) Nacionalinio egzaminų centro direktoriui.

8. Komisija išnagrinėjusi kandidato prašymą:

8.1. teikia siūlymą švietimo, mokslo ir sporto ministrui priimti atitinkamą norminį teisės aktą;

8.2. teikia siūlymą švietimo, mokslo ir sporto ministrui priimti atitinkamą individualų teisės aktą konkrečiam kandidatui;

8.3. teikia siūlymą Nacionalinio egzaminų centro direktoriui arba kandidato mokyklos vadovui priimti atitinkamą individualų teisės aktą kandidatui;

8.4. netenkina kandidato prašymo ir pateikia jam motyvuotą atsakymą.

III SKYRIUS

PRAŠYMŲ PATEIKIMAS. KOMISIJOS DARBO ORGANIZAVIMAS

9. Brandos egzaminų organizavimo ir vykdymo tvarkos apraše nustatytus prašymus kandidatas pateikia Nacionaliniam egzaminų centrui. Prašymų apskaitą vykdo ir raštu apie priimtus sprendimus kandidatui atsako Nacionalinis egzaminų centras.

10. Prašymas pateikiamas per 15 dienų nuo Brandos egzaminų organizavimo ir vykdymo tvarkos apraše nenumatyto ar nereglamentuoto atvejo fakto buvimo arba dienos, kai kandidatas suprato arba galėjo ir turėjo suprasti, kad pažeistos jo teisės ir (ar) tai nėra reglamentuota Brandos egzaminų organizavimo ir vykdymo tvarkos apraše. Prašyme nurodomas vardas, pavardė, adresas, kontaktinis telefonas, mokyklos pavadinimas, trumpai, glaustai ir aiškiai išdėstoma prašymo esmė, pridedami su prašymu susiję dokumentai, prašymas turi būti pasirašytas. Trūkstant būtinųjų rekvizitų prašymas nenagrinėjamas, esant galimybei jis grąžinamas kandidatui.

11. Komisijai nagrinėti gali būti perduodami Švietimo, mokslo ir sporto ministerijos ir Nacionalinio egzaminų centro gauti kandidatų prašymai, pareiškimai, skundai, savo turiniu atitinkantys Brandos egzaminų organizavimo ir vykdymo tvarkos apraše nustatytus prašymus.

12. Prašymas turi būti išnagrinėtas per 15 dienų nuo jo gavimo. Prašymo nagrinėjimas nesiejamas su brandos egzaminų tvarkaraščiu, brandos atestatų išdavimu ir stojimo į tolesnes studijas grafiku.

13. Komisijos posėdžiai rengiami ir vyksta gavus prašymą.

14. Komisijos posėdžius kviečia, organizuoja ir Komisijai vadovauja jos pirmininkas. Nesant Komisijos pirmininko, laikinai jį pavaduoja vienas iš jos narių, paskirtas Komisijos pirmininko. Komisijos pirmininkui pasiūlius, nariams pritarus, galimas elektroninis Komisijos posėdis, kai nariai savo poziciją posėdžio darbotvarkės klausimu ir dėl siūlomo sprendimo pateikia elektroniniu paštu. Tai fiksuojama posėdžio protokole, prie protokolo pridedami Komisijos narių poziciją nusakantys elektroninio pašto laiškai.

15. Komisijos posėdis teisėtas, jei jame dalyvauja bent penki nariai.

16. Komisijos sprendimai priimami Komisijos narių balsų dauguma. Balsams pasiskirsčius po lygiai, lemia Komisijos pirmininko ar jį vaduojančio Komisijos nario balsas.

17. Informaciją apie posėdžio vietą, laiką, posėdžio medžiagą ir darbotvarkės projektą Komisijos sekretorius pateikia ne vėliau kaip prieš 3 darbo dienas iki posėdžio.

18. Posėdžiai protokoluojami.

19. Komisijos nariai dalyvauja Komisijos posėdžiuose. Negalintis dalyvauti posėdyje narys turi apie tai pranešti Komisijos pirmininkui.

20. Komisijos nariai turi teisę:

20.1. pateikti savo nuomonę svarstomu klausimu;

20.2. rengti dokumentų projektus ir teikti Komisijai svarstyti, teikti pastabas ir pasiūlymus dėl jų;

20.3. reikalauti, kad posėdis būtų uždaras;

20.4. gauti informaciją apie prašymą pateikusio kandidato egzaminų rezultatus ir Nacionaliniame egzaminų centre turimus jo egzaminų pasirinkimus.

21. Komisijos pirmininkas:

21.1. kviečia Komisijos posėdžius, pakviečia prašymo sprendimui reikiamus Švietimo, mokslo ir sporto ministerijos ar pavaldžių jai institucijų specialistus;

21.2. pasirašo Komisijos posėdžio protokolus.

22. Komisijos sekretorius:

22.1. parengia medžiagą posėdžiui;

22.2. protokoluoja posėdžius;

22.3. tvarko Komisijos dokumentaciją;

22.4. parengia atsakymo projektą.

23. Komisijos sprendimai per 15 dienų nuo jų priėmimo gali būti skundžiami švietimo, mokslo ir sporto ministrui.

______________